Ses vas ná moordtogArgieffoto Ses mense sal na verwagting Donderdag in die hof verskyn in verband met die moord op 11 mense in die Sondela- informele nedersetting naby Rustenburg in Noordwes. Brig. Sabata Mokgwabone, woordvoerder van die polisie, sê die verdagtes is tussen Maandag en Dinsdag in hegtenis geneem. “Die verdagtes, tussen 34 en 56 jaar oud, sal in die Rustenburg-landdroshof verskyn op aanklagte van ontvoering, aanranding met die doel om ernstig te beseer, moord, brandstigting en sameswering om misdaad te pleeg,” het Mokgwabone gesê. Die inhegtenisneming kom ná voorvalle van oënskynlike boendoegeweld in Sondela waartydens 11 mense vermoor en verskeie eiendomme beskadig is. In die eerste voorval is die liggame van twee mans op 18 November gevind. Buitebande is gebruik om hulle dood te brand. Mokgwabone sê die polisie het intussen vasgestel dié twee mans is van Matatiele in die Oos-Kaap afkomstig. Daarna het nog voorvalle gevolg waarna nog liggame op verskillende plekke in die nedersetting gevind is. Een van dié oorledenes is doodgesteek. Die oggend van 26 November is die liggame van vier mans en ŉ vrou op verskillende plekke in die nedersetting aangetref. Mokgwabone wou nie oor die motief vir die moorde bespiegel nie en sê dit sal deel van die polisie se ondersoek uitmaak. Lt.genl. Baile Motswenyane, provinsiale polisiekommissaris in Noordwes, het die moorde ten sterkste veroordeel.